**VODIČ: KAKO DO NAJBOLJE STIPENDIJE U TURIZMU**

Valamar Riviera u suradnji s Ministarstvom turizma učenicima turističko ugostiteljskih zanimanja **kuhar, konobar, slastičar i turističko-hotelijerski komercijalist** u cijeloj Hrvatskoj nudi atraktivan program stipendiranja. Stipendija iznosi 1000 kuna i učenicima se isplaćuje deset mjeseci u godini. Valamar pokriva iznos od 500 kuna, a Ministarstvo turizma preostalih 500 kuna.

* Svake godine u listopadu Ministarstvo turizma raspisuje natječaj za stipendiranje učenika strukovnih škola, a Valamar je partner u tom projektu. Na natječaj se mogu prijaviti svi učenici od prvog do trećeg ili četvrtog razreda ovisno o duljini trajanja školovanja. U programu stipendiranja trenutno sudjeluju 34 škole iz cijele Hrvatske – pojašnjava Nevena Tolanov, voditeljica razvoja ljudskih potencijala u Valamar Rivieri.

Stipendisti su jako zadovoljni. I kažu kako bi stipendiju preporučili svim svojim kolegama.

- Tijekom školovanja imate džeparac, a kasnije stvarnu priliku za posao i karijeru. Zar nije to dobra kombinacija? - istaknuo je Ivan Prkut, šef kuhinje u hotelu Tirena u Dubrovniku.

Ugovor potpisuju Ministarstvo turizma, roditelj ili skrbnik učenika i Valamar Riviera, te su njime definirane obaveze stipendista tijekom i nakon stipendiranja. Ugovorom su definirani svi uvjeti pod kojima se ugovor može raskidati i što se smatra opravdanim razlogom za to.

* Opravdani razlog je zdravstveno stanje, trudnoća ili edukacija – studij ili neki drugi oblik stručnog usavršavanja. U tom slučaju se odrađivanje stipendije odgađa. Neopravdani je onaj kada učenik jednostavno ne želi raditi ili ima problema s ponašanjem – pojašnjava Nevena Tolanov.

Stipendije i prakse prvi su ulazak mladih u Valamar i prilika za uspješnu karijeru u turizmu.

* Naša poslovna politika je takva da kad ulažemo u učenike koji dolazi kod nas raditi da razvijamo njihovu karijeru. Nije nam u interesu da učenik samo odradi stipendiju. Mi inzistiramo na kvalitetnoj praksi i stjecanju stručnih znanja – pojašnjavaju u Valamaru.

Cilj je Valamara da se učenik razvija u struci te ostvari uspješnu karijeru u najvećoj turističkoj kompaniji. Važan egzistencijalni cilj da učenici koji su bili na praksi ili dobili stipendiju u Valamaru dobiju i stalni posao.

**DOZNAJ SVE O STIPENDIJAMA:**

**Koje su obaveze stipendista?**

Tijekom stipendiranja obveza učenika je da redovito pohađaju nastavu, upišu godinu i maturiraju.

**Koliko dugo se stipendija mora odrađivati?**

Stipendija se odrađuje dvije sezone.

**Roditelji moraju potpisati zadužnicu. Zašto?**

Potpisuje se zadužnica u visini 50 tisuća kuna u korist Valamara i Ministarstva turizma. Riječ je o uobičajenom osiguranju za vraćanje stipendije ako dođe do nezakonitog raskida ugovora. A nezakoniti raskid je onaj kod kojeg se prekrši ugovorna obaveza.

Dosadašnjih slučajeva povrata stipendije je bilo vrlo malo i uglavnom su uzrokovani neprimjerenim ponašanjem učenika na poslu.

**Umanjuje li se plaća stipendista za iznos stipendije?**

**NE.** Stipendija se ne vraća nego se odrađuje, ali za taj rad stipendist prima redovnu plaću kao i svaki drugi zaposlenik Valamar Riviere sa svim pogodnostima koje poslodavac osigurava.

**Može li se za stipendiju prijaviti praktikant i obrnuto?**

Najbolja nam je situacija da imamo stipendista i praktikanta u jednom. Učenici koji su u Valamaru bili na praksi, a nisu bili stipendisti javili su se za stipendiju nakon što su upoznali destinaciju i radno okruženje.

Sektor ljudskih potencijala – Nevena Tolanov, voditeljica razvoja ljudskih potencijala